פתאום כשלא באת

פתאום כשלא באת הוא פזמון שנכתב, הולחן ובוצע על ידי שלמה ארצי בדואט עם גרי אקשטיין.

רקע
השיר הוקלט באולפני טריטון ונכלל באלבום דרכים שיצא לאור בשנת 1979.

עת הקליט ארצי את השיר באולפן, הוא התקשה לשיר את הקולות הגבוהים. באולפן ההקלטות פגש את אקשטיין, עמו הייתה לו הכרות קודמת, ואשר הקליט באותו זמן אלבום משלו. ארצי הציע לו להשתתף בהקלטה. על כך סיפר אקשטיין: "שלמה ארצי הקליט באולפן את 'פתאום כשלא באת' בסולם גבוה מדי. הוא ביקש שאשיר איתו, כדי שיהיה לו במה להיתלות. שרנו יחד עם הפלייבק ונולד דואט". מסר השיר, לפי רז שכניק, הוא ש״אנחנו מבינים את חשיבותם של אהובינו בחיינו רק אחרי שהם הולכים מאיתנו״.

השיר הגיע למקום החמישי במצעד שירי שלמה ארצי שערכה גלגלצ בשנת 2007.

דני ליטני הוציא גרסת כיסוי לשיר, וכך גם אבנר גדסי, שהוציא גרסה מחודשת לשיר בשנת 2011 במסגרת פרויקט "שני צדדים למטבע". ליאור פרחי הוציא גרסת כיסוי לשיר ב-2016.

קישורים חיצוניים
 מילות השיר, באתר שירונט

הערות שוליים

שירי 1979
שירי שלמה ארצי
דואטים
שירים בעברית